- ጋላትያ
- <
- 4
- >

4
1 Ꮊተካ ታ ግዛይ Ꮊያ። ላትዛ ናአይ ዱደትꬃ የዛ ዎደ፥ ሻሎ ኡባይ ኤባዝ ማቅኮካ፥ ኤ አይለፕ አባራካ ዱማቶያ። 2 ዝን ኤ አዳይ ጌዝ ዎዳይ ሄሎዳይስ ኤ ሀዳራ ኤኬዝታይ ኩሸኔ ናግዝታይ ኩሸ የዝዛ። 3 የይ ጋርክ፥ ኑኒ አያና ባዝስ ዱደ ማቂ የዝ ዎደ አላመ ዎጋስ አይልቴዛ። 4 ዝን ዎዳይ ሄልን ጾሳይ ማቻፕ የልንቴዝ ፋ ናአና ኪቴዛ። ኤዝካ ህገስ አዛዝንቴዛያ ማቄዛ። 5 ኤ የያ ኦꬄዛይ፥ ህገስ ሃርንቲ የዝታ ዎዞዳይስኔ ኑና ፋ ናእታ ኦꬆዳይሲ።ኦሮ. 8:15-17
6 ኑ ጾስ ናእታ ማቄዝ ግሾስ «አቦ፥ ታ አዳዮ» ዬጊ ጼግዝ ፋ ናአይ አያና ኑ ዎዛና ጋንጨ ኪቴዛ። 7 የይ ግሾስ፥ Ꮊይፕ ኔኒ ጾስ ናአፕ አትን አይለ ባያ። ኔኒ ኤ ናአ ማቅኮ፥ ጾሳ ላትዛ አስ ማቅዛ።
ጳዉሎሳ ጋላትያ አሳይስ ቆፕዛ ቆፋ
8 ይ ቲና ጾስ ኤሮዋ ዎደ ጾስ ባዝታይስ አይለ ማቂ ሃርንቴዛ። 9 ዝን Ꮊት ይ ጾስ ኤሬዛ፤ ኡባራካ ጾሳር ኤርንቴዛ። የዝን ፓꬆዛይኮኔ ማዶዋ አላመ ዎግታይኮ ጉየ ዋይዚ ማቄ? ዎꬊ ኤቂ፥ ዋይዚ ኡንትስ አይለ ማቆዳይስ ኮዬ? 10 ዱማ ማቄዝ ጋላስታ፥ አግንታ፥ ዎድታኔ ላይꬅታ ይ ሎእꬂ ቦንችዛ። 11 ታ ይ ጋንጨ ይንትስ ዳቡሬዛይ ጨረ አቶደሻ ግ ታ ያሽቴዛ።
12 ታ እሹንꬆ፥ ታ ይ ጋርክ ሀኔዝ ግሾስ ይንትካ ታ ጋርክ ሀኖይታ ግ ይንታን ዎስዛ። ይ ታና አባራካ ቆሄካያ። 13 ታኒ ቲና ሀርግንትታር ይንትስ ዎንግለ ኦዴዛና ይ ኤርዛ። 14 ታ ሀርጋይ ይንትስ ፓጨ ማቅኮካ፥ ይ ታና ሳልንተካያ፤ እጸካያ። ዝን ታና ጾስ ኪታንቾ ዎይ ክርስቶስ የሱሳ ሞክዛይ ጋርክ ሞኬዛ።
15 የዝን፥ የ ይንትስ የዛ ኡፋይሳይ ኡባይ አና Ꮊንጌኔ? ይንትስ ዳንዳእንቴዛኮ፥ ይ ይ ኣፋ ከሲ ታስ እንግዛኮ እጻምዛና ታ ማርካትዛ። 16 የዝን፥ ታ ይንትስ ቱማ ኦዴዝ ግሾስ ይንትስ ሞርከ ማቃረኔ?
17 የ አሳይ ይንታን ፋኮ ማሆዳይስ ኮይዛ፥ ዝን ኡ ቆፋይ ሎኦስ ባያ። ኡ ቆፋይ ይንታን ሻጎዳይስኔ ይ ኡንትስ ቆፖድ ጋርክ ኦꬆዳይሲ። 18 ሎኦ ባዝ ኦꬆዳይስ አሞትኮ ሎኦ፥ ዝን የይ ታ ይንታር የዝ ዎደ ኣዳ ባዝን ኡባ ዎደ ማቆ።
19 ታ ሲቆ ናኡንꬆ፥ ክርስቶሳ ይንታል ምስልንቶድ ጋꬆ የሎስ ማች እቅንትዛይ ጋርክ ታ ይ ግሾ ማካ እቅንትዛ። 20 ካሴሳይፕ ታ ቆፋ ላሞዳይስ ኮዬዛዝን ታስ ኤርንታም እጽን ታ መትንቴዛ።
አጋርኔ ሳራ ኣዝሶ
21 ህገስ ሃርንቲ የዞዳይስ ኮይዝታዮ፥ አን ታስ ኦዶይታ፤ ህጋይ ዋግዛኮ ይ ኤሮሳ? 22 ጌሻ ማጻፋይ፥ «አፍራመስ ጋꬊንዳትፐኔ ጎዳታትፕ የልንቴዝ ናምኢ ናእታይ የዛ» ዬግዛ። መ. 16:15፤ 21:2 23 ጋꬊንዳቲ ናአይ አስ ናአ የልንትዛይ ጋርክ የልንቴዛ፥ ዝን ጎዳታቲ ናአይ ጾስ ኡፋይሳ ቃላር የልንቴዛ።
24 Ꮊ ማችታይ ናምኢ ጫቅታይስ ኣዝሶ ማቂ ኤክንትዛ። ኡንታፕ ፐታት፥ ሲና ደረላፐ የኤዛና፥ ፋ ናእታ አይለትꬅስ የሌዛ፤ እዛካ አጋሮ። 25 አጋራ አራበ ቢታል የዝ ሲና ደረር ኣዝስንቲ Ꮊት የዝ የሩሳላመ ኣዝዛ። አብስ ጊኮ፥ እዛ ፋ ናእታይራ አይለትꬃ የዛ። 26 ዝን ሳሎፕ ማቄዝ የሩሳላመ አይለትꬃር የዞያ፤ እዛ ኑስ ኡባይስ እንዶ። 27 ጽሎ ማጻፋይ፥
«ቡሽተ፥ የለካ ꬎንꬃቴ ኡፋይቶባ፤
ቡሽተ እቅንት ኤሮዛኔ እልሶባ።
አዝናር የዝ ማቻትፕ፥
አዝኒ ባ ማቻትስ ናእታይ ጋመ» ዬግዛ። ኢሳ. 54:1
28 ታ እሹንꬆ፥ ይ እሳቃ ጋርክ ጾስ ኡፋይስ ቃላር የልንቴዝ ናእታ። 29 ዝን የ ዎደ አስ ዎጋር የልንቶዳይስ፥ አያና ዎልቃር የልንቴዛና ባይኤዛ። Ꮊይኖካ የይ ጋርከ። መ. 21:9 30 ዝን ጌሻ ማጻፋይ ዋጌ? «ጋꬊንዳቲ ናአይ ጎዳታቲ ናአይራ ዎላ ላቶዋ ግሾ ጋꬊንዳቶ እ ናአይራ ዎላ ከሲ ዳኮባ» ዬግዛ። መ. 21:10 31 የይ ግሾ፥ ታ እሹንꬆ፥ ኑኒ ጎዳታቲ ናእታይፕ አትን ጋꬊንዳቲ ናእታ ባያ።

- ጋላትያ
- <
- 4
- >

4:5 ኦሮ. 8:15-17

4:22 መ. 16:15፤ 21:2

4:27 ኢሳ. 54:1

4:29 መ. 21:9

4:30 መ. 21:10

© 2025 TWFTW