- ሉቃሳ
- <
- 9
- >

9
የሱሳ ታጶ ናምኢ ሀዋርታ ኪቴዛ
(ማቶ. 10:5-15፤ ማር. 6:7-13)
1 የሱሳ ታጶ ናምኢ ሀዋርታ ፋኮ ጼጊ፥ ቱና አያንታ ከሶድ ጋርከኔ ሀርገ ኡባ ፓꬆዳይ ጋርክ ዎልቃኔ ማዉተ እንጌዛ። 2 ጾስ ካተትꬂ ባዝ ማርካቶድ ጋርክ ሀርግንቴዝታ ፓꬆዳይ ጋርክ ኪቴዛ። 3 ኤ ኡንትኮ፥ «ጉፈ ማቅን ቁርቦ ማቅን ካꬃ ማቅን ሚሸ ማቅን ላሚ ማእዛ አፍላ ማቅን ኦገስ ግ አብካ አይክፓተ። ሉቃ. 10:4-11 4 የ ካታማፕ ይ ከዞድ ጋꬆ እማꬄትꬃር ይ ገሌዝ አቆ ጋምኦይታ። 5 ኦንካ ይንታን ሞካም እጽኮ የ ካታማፕ ከዝታር ኡንትስ ኤርስዛ ማርካ ማቃዳይ ጋርክ ይ ቶኬ የዝ ቡልአ ፕቲ ከዞይታ።» 6 ኡንትካ ኪትንቴዛይ ጋርክ ከዚ ዎንግለ ኦድታር ዱማ ዱማ ሄራ ሀርግንቴዝታ ፓꬅታር ኣꬌዛ።
ሄሮድሳ የሱሳ ዋራ ስኢ ዳጋሞ
(ማቶ. 14:1-12፤ ማር. 6:14-29)
7 ጋልላ ቢታ አቅስዛ ሄሮዶሳ የሱሳ ኦꬄዝ ባዝ ኡባ ስኢ ዳጋሜዛ። አብስ ጊኮ፥ ፐቲ ፐቲ አሳይ ዋንሳ Ꮊይቆፕ ደንደካ አተና ዬግዛ። ማቶ. 16:14፤ ማር. 8:28፤ ሉቃ. 9:19 8 ባግታይ፥ «ኤላሳ በንቴዛ» ግዛ፤ Ꮊንክታይ ማ፥ «ብኒ ናብታይፕ ፐታይ Ꮊይቆፕ ደንዴዛ» ዬጊ ኦድንትዛ። 9 ዝን ሄሮዶሳ፥ «ዋንሳ ቆ ታ ጋችሲ ዎꬌዛ። የዝን፥ Ꮊይ ጋርክ ዬግንቲ ኤ ባጋ ኦድንትዛይ፥ ኤ ኦኖ?» ዬጊ የሱሳና ፋ ኣፈር በአዳይስ ኮይዛ።
የሱሳ እችን ሙኩለ አስታ ሙዜዛ
(ማቶ. 14:13-21፤ ማር. 6:30-44፤ ዋን. 6:1-14)
10 ታጶ ናምኢ ሀዋርታይ ጉየ ማቂ ይኢ፥ ኡንቲ ኦꬄዝ ባዝ ኡባ የሱሳስ ኦዴዛ። ኤ ኡንታን ኤኪ ቤተሳይዳ ካታማ ላንቀ የዝ አቆ ካንጌዛ። 11 ዝን ጋመ አሳይ የሱሳ ማቄዛና ኤሪ ኤዛ ካሌዛ። ኤ ኡንታን ሞኪ ኤኪ ጾስ ካተትꬅ ባጋ ታማርሴዛ፤ ፓጾዳይስ ኮይዝታይካ ፓꬄዛ።
12 ሳአ ኦማꬆዳር ታጶ ናምኢ ሀዋርታይ ኤዝኮ ሺቂ፥ «ኑ የዛይ ሊዦ ማቄዝ ግሾስ አሳይ ዱማ ዱማ ሄራራኔ ካታምታ Ꮊንጊ፥ ካꬃኔ አቅዛ ካራ ኮዮድ ጋርክ አሳ ሞይዞባ» ዬጌዛ።
13 ዝን የሱሳ፥ «ኡንትስ ሚዝባዝ ይ እንጎይታ» ዬጌዛ።
ኡንቲ፥ «ኑስ የዛይ እችን ሶሎኔ ናምኢ ሞሎ ማቄዝ ግሾስ Ꮊ አሳይስ ግድዛ ካꬃ ኑኒ Ꮊንጊ ዎንጋም እጽኮ ግዳሚ» ዬጌዛ። 14 የ አቃይድ እችን ሙኩለ ማቅዝ ꬊራꬅታይ የዛ።
የሱሳ ፋ ታማርታይኮ፥ «ኢሻታም እሻታም ሻኪ ሻኪ አሳ በትꬆይታ» ዬጌዛ።
15 ኤ ታማርታይ፥ ኤ ኪቴዛይ ጋርክ አስታ በትꬄዛ። 16 ኤ እችን ሶሎራኔ ናምኢ ሞልታ ኤኪ፥ ሳሎ ብኢ፥ ጾሳ ጋላቲ፥ መንꬂ አሳ ኡባ ሄልꬆድ ጋርክ ፋ ታማርታይስ እንጌዛ። 17 ኡባይ ም ምዤዛ። ኡንታፕ አቴዝ ጉፋይ ታጶ ናምኢ ሌማተ ኩንꬅ ማቄዛ።
ጵጽሮሳ፥ የሱሳ ኦናዛኮ ማርካቴዛ
(ማቶ. 16:13-19፤ ማር. 8:27-29)
18 የሱሳ ፋ አዳ ዎሶዳር፥ ኤ ታማርታይ ኤዝኮ የኤዛ። ፐቲ ጋላስ ኤ፥ «አሳይ ታና ኦና ጌ?» ግ ኦይጬዛ።
19 ኡንቲ ማሂ «ፐታይ ፐታይ፥ ‹ጻማቅዛ ዋንሳ፥ ባግታይ ኤላሳ፥ Ꮊንክታይ ማ፥ ብኒ ናብታይፕ ፐታይ Ꮊይቆፕ ደንዴዛ› ዬግዛ» ግ ማሄዛ። ማቶ. 14:1፥ 2፤ ማር. 6:14-15፤ ሉቃ. 9:7-8
20 ኤ ማሂ፥ «የዝን ይ ታና ኦና ጌ» ዬጌዛ። ጵጽሮሳ፥ «ኔኒ ጾሳፕ ትዥንቴዝ ክርስቶሳ» ዬጊ ማሄዛ። ዋን. 16:20-28፤ ማር. 8:30—9:1
21 የሱሳ Ꮊያ ኦስካ ኦድፓተ ግ ሚንꬂ ኦዴዛ።
የሱሳና ካሎ ቤዝዛ መቶኔ ኤ Ꮊይቃ
(ማቶ. 16:20-28፤ ማር. 8:34-38)
22 ማካ የሱሳ፥ «አስ ናአይ ጋመ መቶ ኤኮዳ። ጋደ ጭምታይር፥ ቄሰ ሀላቅታይር፥ ህገ አስታማርታይር እጽንቶዳ። ኡንቲ ኤዛ ዎꬎዳ፥ ዝን ኤ ሃይꬓንꬆ ጋላስ Ꮊይቆፕ ደንዶዳ» ዬጌዛ።
23 የሱሳ አስ ኡባይኮ፥ «ታና ካሎዳይስ ኮይዛይ ኦንካ የዝኮ ፋና ካዶ፥ ፋ ማዝቃላ ጋላስ ጋላስ *ማዝቃለ ቶኪ ጉሳይ፦ ፋ መቶ ቶኪ ጉሲ። ቶኪ ታና ካሎ። ማቶ. 10:38፤ ሉቃ. 14:27 24 ፋ ሸምፓቶ አሾዳይስ ኮይዝ ኡባይ እዞ ꬋብስዛ፥ ፋ ሸምፓቶ ታ ግሾስ ግ ꬋብስዛ ኦንካ እዞ አሽዛ። ማቶ. 10:39፤ ሉቃ. 17:33፤ ዋን. 12:25 25 አሲ አላመል የዛ ባዝ ኡባ ሞዲ፥ ፋ ሸምፓቶ ꬋብስዛ ባዝ ዎይ ቆህዛ ባዝ ማቅኮ ኤዛ አብ ማዴ? 26 ኦንካ ታላኔ ታ ቃላይል ዬላትኮ አስ ናአይ ፋ ቦንቾር፥ ፋ አዳይ ቦንቻይራኔ ጌሽ ኪታንችታይ ቦንቾር ይእዛ ዎደ ኤ ቲና ዬላቶዳ። 27 ታ ይንትስ ቱሮ ኦድዛ፤ Ꮊይዳ ኤቄዝታይ ጋንጨፐ ጾሳ ካተትꬃ በኤካዛር Ꮊይቃም ፐቲ ፐቲ አሳይ የዛ» ዬጌዛ።
የሱሳ ጭራይ ላምንቴዛ
(ማቶ. 17:1-8፤ ማር. 9:2-8)
28 የሱሳ የ ኦዳ ኦድን፥ ሆስፑን ጋላሳፕ ጉየ ጵጽሮሳ፥ ያይቆባራኔ ዋንሳ ፓር ኤኪ ዎሶዳይስ ደረል አፋ ከዜዝ። 2ጵጽ. 1:17-18 29 ኤ ዎሳል አፋ የዝን ኤ ጭራይ ላምንቴዛ፤ አፍላይካ አዋ ጋርክ ፎጪ ቦጺ ፎጬዛ። 30 ናምኢ አሳይ፥ ኡንትካ ሙሰራኔ ኤላሳራ ኡንታር ናሽዛ 31 ቦንቾር በንቲ የሩሳላመ ፖልንቶዳይስ የዛ ባዝ፥ የይካ፥ ኤ Ꮊ አላማይፕ ሻክንቶድ ባዝ ኤዛር ኦድንትዛ። 32 ጵጽሮሳራኔ ኤዛር የዝታ ገንታ ኦልን፥ ኡ ገንታፕ ባርኪ ኤ ቦንቻኔ ኤዛር ኤቄዝ ናምኢ አስታ በኤዛ። 33 አሳይ የሱሳፕ ሻክንቲ ቅቶድ ሀኖዳር፥ ጵጽሮሳ የሱሳኮ፥ «ጎዳዮ፥ Ꮊይዳ የስ ኑስ ሎኦ! ፐቶ ኔስ፥ ፐቶ ሙሰስ፥ ፐቶ ኤላሳስ ሀይꬒ ጋባ ጋቢሶዳ» ዬጌዛ። ዝን ኤ ፋ ግዝ ባዝ ኤሮያ።
34 ኤ ዬጊ ናሾዳር ሻራ ይኢ ኡንታን ካሜዛ። ኤ ታማርታይ የ ሻራይ ጋንጨ ገልታር ያሽቴዛ። 35 ሻራይ ጋንጨፐ፥ «ታ ዶሬዝ ናአይ Ꮊያ ኤዛ ስኦይታ» ዬግዝ ቃላ ስንቴዛ። ኢሳ. 42:1፤ ማቶ. 3:17፤ 12:18፤ ማር. 1:11፤ ሉቃ. 3:22 36 የ ቃላይ ስንቴዛይፕ ጉየ የሱሳ ፋ ኣዳስ የዛር በንቴዛ። የ ጋላስ ኡንቲ በኤዝ ባዝ ኦስካ ኦደካዛር፥ ፋ ዎዝና አይኪ ስእ ግ አቴዛ።
የሱሳ ቱና አያና ፐቲ ናአይፕ ከሴዛ
(ማቶ. 17:14-18፤ ማር. 9:14-27)
37 ዎንትꬃ ኡንቲ ደረላፕ ዎꬎዳር ጋመ አሳይ ይኢ ኤዛ ሄሌዛ። 38 የ ዎደ ዎይታይፕ ፐቲ አሲ ኡክታር፥ «አስታማራዮ፥ ታ ናአይ ፐቶ ኤዛ ፓꬆዳይ ጋርክ ታ ነና ዎስዛ። 39 ቱና አያና ቆፐካዝን አይኪ ኡክስዛ፤ አፋፕ ኦሊ ጋፑንትሲ ቃክትስዛ፥ ጋላ ማዱꬅስዝ ኡንእꬅ ዳክዛ። 40 ነ ታማርታይ ከሶዳይ ጋርክ ዎሴዛ፥ ዝን ኡ ዳንዳኤካያ» ዬጊ ዎሴዛ።
41 የሱሳ፥ «አማኖ ባ ዡጫ የለትꬁንꬆ፥ አይደ ሄሎዳይስ ታ ይንታር የዞዴ፥ አይደ ሄሎዳዪስ ይንታን ዳንዳኦዴ? ነ ናአ Ꮊና ኤኪ የኦባ» ዬጌዛ።
42 ናአ ኤኪ የኦዳር ቱና አያናይ ሾጪ ኦሊ ኩኩርሴዛ። ዝን የሱሳ ቱና አያና ካጪ ናአይፕ ከሲ ፓꬄዛ። ናአናካ ናአይ አዳይስ እንጌዛ። 43 አሳይ ኡባይ ጾሳይስ የዝ ዳሞ ዎልቃ ብኢ ማላባዝ ጌዛ። ኡንቲ ኤ ኦꬄዝ ባዛር ማላባዝ ጊታር፥ የሱሳ ታማርታይኮ፥ 44 «Ꮊያ ታ ይንትስ ኦድዛና ሎእꬂ ስኦይታ፤ አስ ናአይ ሞርክታይ ኩሸ ኣꬊ እንግንቶዳ» ዬጌዛ። 45 ዝን ኤ ጌዝባዛይ ኡንታፕ ቆስንቴዝ ግሾስ መልክ ጌዛ። የይ ግሾስ፥ ማሂ ኦይጮዳይስ ያሽቴዛ።
ኡባይፕ ኣꬎ ማቃዳይ ኦኖ?
(ማቶ. 18:1-5፤ ማር. 9:33-37)
46 የሱሳ ታማርታይ፥ «ኑ ጋንጨ ኡባፕ ኣꬎ ማቃዳይ ኦኖ?» ግ ፓላማ አይኬዛ። ሉቃ. 22:24 47 የሱሳ ኡ ዎዝና ቆፋ ኤሪ ዱደ ናአ ፋ ካለ ኤሲ፥ 48 «Ꮊ ዱደ ናአ ታ ሱንꬃር ሞክዛ ኦንካ ታና ሞክዛ፥ ታና ሞክዛይ ታና አዛዜዛና ሞክዛ፥ ይ ኡባይፕ ጽቅዛይ፥ ኤ ኣꬎ ማቃዳ» ዬጌዛ። ማቶ. 10:40፤ ሉቃ. 10:16፤ ዋን. 13:20
49 ዋንሳ ማሂ «ጎዳዮ ፐቲ አꬃይ ነ ሱንꬃር ጻላሄ ከሶዳር ኑ በኤዛ። ዝን ኤ ኑ ባጋ ማቀካ ግሾስ ኑ ኤዛ ካዬዛ።»
50 የሱሳ ማሂ «ይንታን እጾዋ ኡባይ ይንታር የዛ ካይፓተ» ዬጌዛ።
ሳማረ አሳይ የሱሳና እጼዛ
51 የሱሳ ሳሎ Ꮊንግዛ ዎዳይ ኡኬዝ ግሾስ የሩሳላመ Ꮊማዳይስ ሙርቲ ደንዴዛ። 52 ሳማረ ቢታ የዝ ፐቲ ሄራ Ꮊንጊ፥ ኡባ ባዝ ኤዝስ ጊግሶዳይ ጋርክ አሳ የ አቃ ኪቴዛ። 53 ዝን ኤ Ꮊንግዛይ የሩሳላመ ማቅዛና ኡ ኤርዛ ግሾስ ሞኪ ኤከካያ። 54 የሱሳ ታማርታይ ያይቆባራ ዋንሳራ የያ ብኢ፥ «ጎዳዮ፥ ሳሎፕ ታማ ዎꬊ ኡንታን ሙየ ጎድ ጋርክ ነ ኮይኔ?» ዬጌዛ። 2ካት. 1:9-16 55 ዝን የሱሳ ጉየ ማቂ ኡንታን ካጪ፥ ይንታል አባ አያና የዛኮ ይ ኤሮያ። [«ይንታል አፋ አባ አያና የኔ። Ꮊ ቆፋይ ፐቲ ፐቲ ማጻፍታይድ ባያ አስ ናአይ አስ አሾዳይስ የኤዛይፕ አትን ꬋብሶዳይስ ባያ»]† ዬጌዛ። 56 ኤዛይፕ ደንዲ ሀራ ሄራ Ꮊንጌዛ።
የሱሳ ካሎ ጭግስዛ ጋተ
(ማቶ. 8:19-22)
57 የሱሳራ ኤ ታማርታይራ ኦገር Ꮊማዳር፥ ፐቲ አሲ፥ «ጎዳዮ ነ Ꮊንግዛ አቆ ኡባ ታ ካሎዳ» ዬጌዛ።
58 የሱሳ ማሂ፥ «ሻንታይስ ኦላ፥ ሳሎ ካፍታይስ ኬꬅ የዛ፥ ዝን አስ ናአይ ፋ ኦማ ሸምፕስዛ አቆ ባያ» ዬጌዛ።
59 Ꮊንካይኮካ፥ «ኔኒ ታና ካሎባ» ዬጌዛ። ዝን አꬃይ፥ «ጎዳዮ፥ ቲናቲ Ꮊንጊ ታ ታ ኣዳ ሞጊ የኦዳ» ዬጌዛ።
60 ዝን የሱሳ፥ «Ꮊይቄዝታይ Ꮊይቄዝታ ሞጎድ ጋርክ ኡንትስ አሺ አሾባ፤ ኔኒ Ꮊንጊ ጾሳ ካተትꬃ ሳባኮባ» ዬጌዛ።
61 ማ ሀራ አሲ፥ «ጎዳዮ፥ ታ ነና ካሎዳ፥ ዝን ቲናቲ ታ ካራ አሳ ሳሮꬅ የኦዳ» ዬጌዛ። 1ካት. 19:20
62 የሱሳ ማሂ፥ «ኮጸ አይኪ ጉየ ብእዝ ኦንካ ጾሳ ካተትꬃይስ ቤዞያ» ዬጌዛ።

- ሉቃሳ
- <
- 9
- >

9:3 ሉቃ. 10:4-11

9:7 ማቶ. 16:14፤ ማር. 8:28፤ ሉቃ. 9:19

9:19 ማቶ. 14:1፥ 2፤ ማር. 6:14-15፤ ሉቃ. 9:7-8

9:20 ዋን. 16:20-28፤ ማር. 8:30—9:1

*9:23 ማዝቃለ ቶኪ ጉሳይ፦ ፋ መቶ ቶኪ ጉሲ።

9:23 ማቶ. 10:38፤ ሉቃ. 14:27

9:24 ማቶ. 10:39፤ ሉቃ. 17:33፤ ዋን. 12:25

9:28 2ጵጽ. 1:17-18

9:35 ኢሳ. 42:1፤ ማቶ. 3:17፤ 12:18፤ ማር. 1:11፤ ሉቃ. 3:22

9:46 ሉቃ. 22:24

9:48 ማቶ. 10:40፤ ሉቃ. 10:16፤ ዋን. 13:20

9:54 2ካት. 1:9-16

†9:55

9:61 1ካት. 19:20

© 2025 TWFTW