- ሉቃሳ
- <
- 21
- >

21
አምአት ሙጻታ
(ማር. 12:41-44)
1 ዱረ አሳይ ጾስ ኬꬃ ሙጻታ ሳጽነ ኦሎዳር የሱሳ ꬎቅ ግ አሳ በኤዛ። 2 ማ ፐቲ ማንቆ አምአት ናምኢ ስክና ኦሎዳር ብኢ፥ 3 «ታ ይንትስ ቱሮ ኦድዛ፤ Ꮊ ማንቆ አምአት ኡባፕ ኣꬂ እንጌዛ። 4 አብስ ጊኮ፥ Ꮊ አሳይ ኡቢታይ ፋስ የዛ ባዛፕ እንጌዛ፥ ዝን እዛ ፋ ፓጫትፕ፥ ፓስ የዝ አቆ ፐሽ ኡባ እንጌዛ» ዬጌዛ።
ዉርስꬅ ላይꬅ ማልታ
(ማቶ. 24:3-14፤ ማር. 13:3-23)
5 የሱሳ ታማርታይፕ ፐታይ ፐታይ ጾስ ኬꬃይ ጋመ ሎእዛ ሹቻራኔ አሳይ ጾስስ እንጌዝ እሞታር ሎኤዛና ኦድንትዛ። 6 ዝን የሱሳ፥ «Ꮊ ይ ብእዛ ባዛይ ኡቢታይ ላልንተካዛር፥ ሹች ሹቻል አፋ ግምቢንቴዛይ ጋርክ አታም ዎደ የኦዳ» ዬጌዛ።
7 ኡንትካ፥ «አስታማራዮ፥ Ꮊ ኡቢታይ ሀኖዳይ አይደ? ማ Ꮊይ ሀኖዳይስ ማላይ አባ?» ዬጊ ኦይጬዛ።
8 የሱሳ ዬጊ ኡንትስ ማልሰ እንጌዛ፦ «ባልንታማይ ጋርክ ናግንቶይታ። ጋምታይ፥ ‹ታኒ ክርስቶሳ፥ ዎዳይ ኡኬዛ› ዬግታር ታ ሱንꬃይር የኦዳ፥ ዝን ይ ኡንታን ካልፓተ። 9 ይ ኦላ ባጋኔ ጫቦ ስኤዝ ዎደ ዳጋምፓተ። የይ ቲናቲ ሀኖዳይ አቶዋ ባዝ ማቅዝ ግሾስ ዎደ ዉርስꬃይ ኤልሲ የኦያ» ዬጌዛ።
10 ማካ፥ «ዎያይ ዎያል አፋ፥ ካተትꬃይ ካተትꬃል አፋ ደንዶዳ። 11 ግታ ቢታ ኤንኦ ሀኖዳ፥ ናየኔ ጋዶ ዱማ ዱማ በሳ ዳሮዳ፥ ያሽዝባዝኔ ጋመ ማላትታይ ሳሎፕ በንቶዳ። 12 ዝን Ꮊ ኡባይ ሀኖዳይፕ ቲና ታ ሱንꬃይ ግሾስ ግ አሳይ ይንታን ባይኦዳኔ አይኮዳ። አይሁድታይ ዎሳ ኬꬅ ጋንጨኔ አች ኬꬃ ይንታን ዳኮዳ። ካትታይ ቲናኔ ጋደ አቅስዝታይ ቲና ይንታን ካማዳ። 13 የይካ ታ ባጋ ይ ኡንትስ ማርካቶዳይስ ሎኦ ኦገ ማቃዳ። 14 የይ ግሾስ፥ ይ ኦይጭንትዝ ዎደ ዋጊ ማልሰ እማደ ግ ይ ዎዝናር ኡንእንታም ጋርክ አካኮይታ። ሉቃ. 12:11-12 15 አብስ ጊኮ፥ ይ ሞርክታይ ይንታር ኤቅንቶዳይስኔ ፓላሞዳይስ ዳንዳኦዋ ዶናኔ ኤጨትꬂ ታ ይንትስ እማዳ። 16 ሀራ አቶዝን፥ ይንታን የሌዝታይ፥ ይ እሽታይ፥ ይ ዳብታይኔ ላግታይ ይንታን ኣꬂ እማዳ። ይ ጋንጨፕ ፐታ ፐታ ዎꬎዳ። 17 ታ ሱንꬃይ ግሾስ አሲ ኡቢታይ ቲና ይ እጽንቴዝታ ማቃዳ። 18 ዝን ሀራ አቶዝን፥ ይ ጭምባይፐ ፐቲ ብናናካ ꬋበና። 19 ይ፥ ዳንዳአር፥ ይ ሸምፖ አሾዳ።»
የሩሳላመ ꬋቦ ባጋ
20 «የሩሳላመ ካታማይ ዎታዳርታይር ማርንቲ በቴዝን ይ ብእኮ እዝስ ꬋቦ ኡኬዛና ኤሮይታ። 21 የ ዎደ ይሁዳ ግዶ የዝ ኡቢታይ አምባ ጉየ ቆስንቶ፥ ካታማ የዝታይ የይፕ ከዞ፥ ጋጻረ የዝታይ ካታማ ገልፐ። 22 አብስ ጊኮ፥ Ꮊ ጻፍንቴዝባዝ ፖልንቶድ ጋርክ የይ ጾሳይ ኩሸ ከስስ ዎደ። ሆሳ. 9:7 23 ሳአል አፋ ዳማ መቶ የኦዳ፥ የ ሳአይዳካ አሳል አፋ ጾስ ካቺ የኦዳ። የይ ግሾስ፥ ዎደጸዝታኔ ꬋንꬅዝታ አየ። 24 ኡ ማሻር Ꮊይቃዳ፥ አሲ ኡቢታይ አላጋ ቢታ ድእንቶዳ። አይሁደ ማቀካ አስታ ዎዳይ ፖልንቶድ ጋꬆ የሩሳላመ ኡንታር የꬍንቴዛ ማቃዳ።
አስ ናአይ ይእꬅ
25 «አዋ፥ አግናራኔ፥ ጾልንትታይል አፋ ማላትታይ ሀኒ በንቶዳ። አባፐኔ ዙሎ ሾቻይፕ ደንዴዛይድ ቢታል የዝ አሳይ ያሽቲ ኡንእንቶዳ። ኢሳ. 13:10፤ ኢዝቀ. 32:7፤ ኤርም. 2:31፤ ዋን. ቆን. 6:12 26 ሳሎ ዎልቅታይካ ቡቅንቶዳይ ግሾስ አሳይ ያሻራኔ ቢታል አፋ አብ ሀነነሻ ግ ናጎር ፋና ዶጎዳ። 27 የ ዎደ አስ ናአይ ዎልቃራኔ ጋመ ቦንቾ ሻራር የኦዳር ኡ በአዳ። ዳነ. 7:13፤ ዋን. ቆን. 1:7 28 ይ አቶትꬃይ ኡኬዝ ግሾስ Ꮊ ሀንታይ ፖልንቶ አይክዝ ዎደ ጊግንቲ ኤቆይታ፥ ꬎቅ ግ ቦኦይታ» ዬጌዛ።
29 ማ ማቅካ፥ Ꮊይ ጋርክ ግ ኣዝሶ ኦዴዛ፦ «ባላሰ ምꬅኔ ሀራ ምꬂ ኡባ ቦኦይታ። 30 ኡ ሀያይ ፉርጮዳር ቦነ ኡኬዛ ይ ኤርዛ። 31 የይ ጋርክ Ꮊ ሀንታይ ፖልንቶዳር ይ ብእኮ ጾስ ካተትꬃይ ኡኬዛና ኤሮይታ።
32 «ታ ይንትስ ቱሮ ኦድዛ፤ Ꮊ ኡባይ ፖልንቶድ ጋꬆ Ꮊ የለትꬅታይ ኣꬋሚ። 33 ሳሎኔ ሳአ ኣꬎዳ፥ ዝን ታ ቃላይ ኣꬋሚ።
34 «ይኬ፥ ይ ኡሺ ዳሮራኔ፥ ማꬄር የስስ ኡንእንቲ ይ ዎዝናይ አይክንታም ጋርከኔ የ ቃማይ አካኬካዝን ጽኬ ጋርክ ይንታል አፋ ሄላማይ ጋርክ ናግንቶይታ። 35 የ ቃማይ ቢታል የዝ ኡባይል አፋ ሄሊ ጽክሲ አይኮዳ። 36 የይ ግሾስ፥ ይእዛ ኢታይፕ አቶዳይስኔ አስ ናአይ ቲና ኤቆዳይስ ዳንዳኦድ ጋርክ ኡባ ዎደ ሚንጊ ዎሶይታ» ዬጌዛ።
37 ጋላስ ጋላስ የሱሳ ጾስ ኬꬃ ታማርስታር፥ ቃማ ቃማ ደብሬዘይተ አምባል አፋ ከዚ አቅዛ። ሉቃ. 19:47 38 አሳይ ኡቢታይ ኤዛ ስኦዳይስ ዎንት ጉራ ኤዝኮ ጾሳ ኬꬃ ይእዛ።

- ሉቃሳ
- <
- 21
- >

21:14 ሉቃ. 12:11-12

21:22 ሆሳ. 9:7

21:25 ኢሳ. 13:10፤ ኢዝቀ. 32:7፤ ኤርም. 2:31፤ ዋን. ቆን. 6:12

21:27 ዳነ. 7:13፤ ዋን. ቆን. 1:7

21:37 ሉቃ. 19:47

© 2025 TWFTW