- 1ተሰሎንቀ
- <
- 1
- >

ጳዉሎሳ ተሰሎንቀ አሳይስ ጻፌዝ ቲና ኪታ
ገሎ
ተሰሎንቀ፥ ኦሮመ ቢታ የዝ ማቃዶና አዉራጃስ ዋና ካታማ። ጳዉሎሳ ፍልጲሶሳ አሺ Ꮊንጌዛይፕ ጉየ ተሰሎንቀ ዎሳ ኬꬅ ኤሴዛ። ሀኖ ዝን፥ አይሁድታይ አማኖ ኤኮዳይስ ጊግንቲ በቴዝ አይሁደ ማቀካ አሳይ፥ ጳዉሎሳ ታማርስዛ፥ ክርስትና አማኖ ትምርታይድ ጋምንቴዝ ግሾስ አይሁድታይ ቅናቲ፥ ጳዉሎሳ ትምርታ ጳልቄዛ። የይ ግሾስ፥ ጳዉሎሳ ጋምኤካዛር ተሰሎንቀ አሺ፥ ቤራ ቅቴዛ (1:9-10)። ጉየፐ ኤ ተሰሎንቀ ሄሌዝ ዎደ ኤዛ ማድዛ ጽማቶሳ ተሰሎንቀ ዎሳ ኬꬃ የዝ ሀንታ ኤስ ጌሺ ኦዴዛ።
ጳዉሎሳ ቲና ኪታ ተሰሎንቀ አሳይስ ጻፌዛይ፥ አማንዛ አሳ ዞሮዳይስኔ ምንꬃꬆዳይሲ። ኤ ኡ አማናኔ ኡ ሲቆ ሎኦ ማርካትꬃ ስኢ ጾሳ ጋላትዛ። ብኒ ኤ ኡ ጋንጨ የዝታር አብ ጋርክ የስ የዛኮ ኡንታን ቆፕስዛ። የይፕ ክርስቶሳ ናምእንꬅ ይእꬅ ባጋ ኦይጭንቴዝ ኦይቻይስ ማህꬅ እንግዛ። የ ኦይችታይፕ ጽቅታይ፥ «ክርስቶሳ ናምእንꬆ የኦዳይፕ ቲና Ꮊይቄዝ አማንዛ አስስ ክርስቶሳ ይእꬃይ እንግዛ መꬍና ደኦ ኤኮዳይስ ዳንዳእኔ? ክርስቶሳ ናምእንꬆ የኦዳይ አይዴ?» ግንትንትዝታ። ጳዉሎሳ የ ጊጋ ዎዳ ማድንቲ፥ «ክርስቶሳ ናምእንꬆ ይእꬃ ኡፋይሳር ናግታር ኤ የኦድ ሄሎዳይስ ሸምፒ ይ ኦሶ ኦꬆይታ» ዬጊ ዞርዛ።
1 ተሰሎንቀ ኪታይ አይኬዝ ቆፍታ
ገሎ 1:1
ጳዉሎሳ ኡፋይሳኔ ጋላታ 1:2—3:13
አማንዛ አሳይ የስ ካልꬅዛ ዎጋ 4:1-12
ክርስቶሳ ናምእንꬆ ይእꬅ ባጋ 4:13—5:11
ዉርስꬅ ዞረ 5:12-22
ኩስተ ቆፋ 5:23-28
1
1 ጳዉሎሳ ስላሰኔ ጽማቶሳ ተሰሎንቀ ዎሳ ኬꬃ የዝ አማንዛ አስታይስ፥ ጾሳ አዳይ ባጋኔ ጎዳ የሱስ ክርስቶሳ ባጋ ማቄዝ አሳይስ ጻፌዝ ኪታ።
ሀዋ. ኦ. 17:1ኣꬎ ኬሃተꬃይኔ ሳሮ ይንትስ ማቆ።
ተሰሎንቀ አሳይ የስኔ አማና
2 ኑኒ ኡባ ዎደ ጾስ ዎስታር ይንታን ቆፕታር ይ ግሾስ ኡባ ዎደ ጾሳ ጋላትዛ። 3 ኑ ጎዳኔ አዳይ ቲና አማኖር ይ ኦꬄዝ ኦሳ፥ ሲቆር ይ ዳቡሬዝ ዳቡራኔ የሱስ ክርስቶሳር የዝ ይ ኡፋይሳ ሚንጊ ኤቄዝ ኤቃ ኡባ ዎደ ቆፕዛ።
4 ጾሳ ዶሴዝ ኑ እሹንꬆ፥ ጾሲ ይንታን ዶሬዛና ኑ ኤርዛ። 5 አብስ ጊኮ፥ ኑኒ ዎንግለ ዶና ኣዳር ባዝን ዎልቃር፥ ጌሻ አያናራኔ ዎንግለ ቱማትꬃር ይንትስ ከኤዛ። ኑኒ ይንታር ጋምኤዝ ዎደ ኡባይድ ይ ግሾስ ዋይዚ የዜዛኮ ይ ኤርዛ። 6 ይ ጋመ መቶ ኤክኮካ ጌሻ አያናይ እንግዛ ኡፋይሳይ ባጋር ኪታ ኤኬዛ፤ ኑናኔ ጎዳይ ኣዝሳ ካልዝታ ማቆይታ። ሀዋ. ኦ. 17:5-9 7 የይ ግሾስ፥ ማቃዶናኔ አካያ ቢታ የዝ አማንዛ ኡባይስ ሎኦ ኣዝሶ ማቄዛ። 8 ጎዳ ቃላይ ይንትፕ ከዚ፥ ማቃዶናራኔ አካያ ኣዳ ባዝን ጾሳ ይ አማንዛይ ኡባ አቆ ስንቴዛ። ይኬ፥ ኑኒ ጎድባዝ አኮካ ባያ። 9 ኑኒ ይንትኮ Ꮊንጌዝ ዎደ ይ ኑና ሞኬዝ ሞካኔ ይ፥ ይ ኤቃ አሺ ቱማኔ ደኦ ጾሳይስ ኦꬆዳይስ ይ ዋይዚ ማቄዛኮ ኡንቲ ፋ ኦማስ ኦድዛ። 10 ማ ጾስ ናአይ፥ የሱሳ፥ ጾሲ Ꮊይቆፕ ደንꬄዛይ፥ ቲናፕ የኦድ ጾስ ካቻይፕ ኑና አሾዳይ፥ ሳሎፕ የኦዳና ይ ዋይዚ ናግዛኮ ኡንቲ ማርካትዛ።

- 1ተሰሎንቀ
- <
- 1
- >

1:1 ሀዋ. ኦ. 17:1

1:6 ሀዋ. ኦ. 17:5-9

© 2025 TWFTW