- ኦሮመ
- <
- 9
- >

9
እስሬልታይ ዶርንቶ
1 ታኒ ክርስቶሳር ማቂ ቱሮ ኦድዛ፥ ዎርዶቶያ። ጌሻ አያናይ ካልꬅዛ ታ ካሃይ ታኒ ዎርዶቶዛና ታስ ማርካትዛ። 2 ታ ዎዝናር እስራኤልታይስ ጋመ ቆፋራኔ ዱጾዋ ኡንአራ ቃማ ጋላስ ታ ቆፕዛ። 3 ታኒ፥ ታስ አሾር ዳቦ ማቄዝ ታ እሽታይ ግሾስ ክርስቶሳፕ ሻክንቲ ጾስ ባድꬅ ጋንጨ የዜዛኮ ዶስዛዝን። 4 ኡንቲ እስራኤልታ፥ ጾሳይ ኡንታን ፋ ናእታ ኡዴዛ፥ ፋ ቦንቻ ኡንትስ ቆንጨ ኦዴዛ። ኡንታር ጫቄዛ፤ ህገ ኡንትስ እንጌዛ። ኡ ጾሳ ጎይኖድ ቱማ ኦጋ ቤዜዛ፤ ጾሳይ ኡፋይስ ቃላ ኡንትስ እንጌዛ። ከስ 4:22 5 ኡ የለትꬃይድ ማይዝታይ ኮች፤ ማ ክርስቶሳ አሾር ኮቼ ማቂ የኤዛ። ኡባይፕ ኣꬎ ማቄዝ ጾሳይ መꬍናስ ጋላትንቶ። አምንኤ!
6 ማቆዝን፥ ጾሳ ቃላይ ፖልንተካ አቴዛ ጉስ ባያ። እስራኤለፕ የልንቴዝ አስ ኡቢታይ እስሬለ ባያ። 7 ማ አፍራመ ዛረ ኡቢታይ አፍራመ ናእታ ባያ። ጾሳይ አፍራመስ፥ «ነ ሼሻይ እሳቃ ባጋር ጼግንቶዳ» ዬጌዛ። መ. 21:12 8 የያ ጉሳይ አሾር የልንቴዝ ናእታይ ኡቢታይ ጾስ ናእታ ባያ። ዝን ቱማ እስሬለ ናእታይ ጾሳይ ገሌዝ ቃላይ ጋርክ የልንቴዝ ናእታ። መ. 21:12 9 እንጎዳ ግ ገሌዝ ቃላይ፥ «ታኒ ላይꬅ ዎደ Ꮊኖደ የኦዳ፤ ሳራካ ꬊራꬅ ናአ የሎዳ»መ. 18:10 ዬጌዛኖ።
10 የይ ኣዳ ባዝን እርብቃ ማ ፐቲ ኑ አዳ እሳቃስ ዎደጼዝ ዎደ፤ 11 መንተ ናእታይ የልንቶዳይፕ ዎይ ኢታ ዎይ ሎኦ ኡደካዝን ጼግዛይፕ አትን ኦሶፕ ባዝን ዶሮ ጾሳ ቆፋይ ሚንጎዳይ ጋርከ 12 «ባይራይ ጌዳይስ ሃርንቶዳ» ዬጊ ጎዳይ ኢስ ኦዴዛ። መ. 25:23 13 የይካ ጌሻ ማጻፋይድ፥ «ያይቆባ ዶሲ፥ ኤሳወ ታ እጼዛ»ሚል. 1:2 ግንትንቲ ጻፍንቴዛ።
14 የዝን፥ ኑኒ ዋጎዴ? ጾሳይ አሰ አሳፕ ቁርኔ? ጾሲ ቁርዛ ጎዳይስ ኑ ዳንዳኦያ! 15 ጎዳይ ሙሰኮ፥
«ታ ማሮዳይስ ኮዬዝታና ማሮዳ፤
ታ ቃꬊንቶዳይስ ኮይዛይስ ቃꬊንቶዳ»ከስ 33:19 ዬጌዛ። 16 ይኬ፥ ጾስ ዶሮ አስ ሸነር ዎይ አስ ኦሶር ባዝን ኤ ማሮትꬃይራ።
17 ጌሻ ማጻፋይድ፥ ግብጸ ካታይኮ፥ «ታኒ፥ ታ ዎልቃ ኔል ቤዞዳይስኔ ታ ሱንꬃይ አላመ ኡባይል ኤርንቶድ ጋርክ የይስ ነና ካዉትሴዛ»ከስ 9:16 ግንትንቲ ጻፍንቴዛ። 18 ይኬ፥ ጾሳይ ማሮዳይስ ኮይዛና ማርዛ፤ ዎዝና ሙምሶዳይስ ኮይዛይ ዎዝና ሙምስዛ።
ጾስ ካችኔ ማሮትꬅ
19 ይንትፕ ፐታይ፥ «የዝን፥ ጾሳይ አስ አብስ ቦሮ? ጾስ እጽዛይ ኦኖ?» ዬጊ ኦይጮዳይስ ዳንዳእዛ።
20 ዝን ነኖ አሶ፥ ጾሳር ፓላሞዳይስ ነ ኦኖ? ኦሶ ፋና ኦꬄዛይኮ፥ «ታና Ꮊይ ጋርክ ኡዲ አብስ ኦꬄኔ?»ኢሳ. 29:16፤ 45:9 ግ ኦይጮዳይስ ዳንዳእኔ? 21 ዎይ ኡርቃ መꬌዛይ ፐቲ ኡርቃፕ ፐታ ቦንቾ ሚሸ፥ Ꮊንካ ማ ቶሸ ሚሸ ኡዲ መꬎዳይስ ማዉተ ባሳኔ?
22 ጾሳይ ፋ ሴራ ቤዞዳይስኔ ፋ ዎልቃ ኤርሶዳይስ ኮይ ꬋቦስ ጊግሴዝ ሴራ ሚሽታ ጋመ ጋርዦር ዳንዳኤዛኮ አብ ኤሬ? 23 ኤ የያ ኦꬄዛይ ዳማ ቦንቾስ ጊግሴዝ፥ ፋ ዶሬዝ ናእታይስ ፋ ቦንቻ ኤርሶዳይሲ። 24 አይሁደ ማቅን፥ ዎይ አይሁደ ባ አስ ኡብታ ጾሲ ዶሬዛ።
25 ናበ ሆሳኤ ማጻፋይ ጋንጨ፥
«ታ ታ ዎያ ባዝታካ፥ ‹ታ ዎያ› ግ ጼጎዳ።
ዶስንተካ ዎይታካ፥ ‹ዶስንቴዝታ› ግ ጼጎዳ። ሆሳ. 2:23
26 ኡንቲ ‹ታ ዎያ ባያ› ግንትንቲ ጼግንቴዝ አቃይድ፥
‹ደኦ ጾስ ናእታ› ግንትንቲ ጼግንቶዳ»ሆሳ. 1:10 ዬጌዛ።
27 ናበ ኢስያሳ እስሬለ አስ ባዝ፥
«እስሬለ አስ አባ ሻፈ ጋርክ ጋንግኮካ፥
ኡንታፕ ጽቃ አስ አቶዳ። ኢሳ. 10:22-23
28 ጎዳይ ቢታ ኡባይል አፋ ኤልሲ ሙርቲ ኡከር Ꮊያ ኡዶዳ።» 29 ማካ ኢስያሳ፥
«ኡባፕ ዎልቃማ ጎዳይ ኑስ ጽቃ ዘርꬅ አሸካዛኮ፥
ኑኒ ሶዶማኔ ጋሞራ ካታማ ጋርክ ꬋቦዳዝን»ኢሳ. 1:9
ዬጊ ቲናቲ ኦዴዛ።
30 የዝን፥ ኑ ዋጎዴ? ጽሎትꬅ ኮይበኤካ አይሁደ ባ አሳይ አማኖር ጽሎትꬅ ደንጌዛ። 31 ዝን ጽሎትꬃይኮ ሄልꬅዝ ህገ የዛ እስሬለ አሳይ ጽሎትꬅ ደንገካያ። 32 አብስ ደንገካሳ? ኡንቲ ጽሎትꬅ አማኖር ባዝን ኦሶር ኤኮዳይስ ኮዤዝ ግሾስ። የይ ግሾስ፥ ኡንቲ፥ «ꬉቢዛ ሹቻር» ꬉብንቴዛ። 33 ማጻፋይድ፥
«ቦኦይታ ታኒ ጽዮነ ꬉበ ሹችኔ ፎክስዝ ዛላ ጋዶዳ።
ኤዛ አማንዛ ኦንካ ዬላተና»ኢሳ. 28:16
ግንትንቲ ጻፍንቴዛ።

- ኦሮመ
- <
- 9
- >

9:4 ከስ 4:22

9:7 መ. 21:12

9:8 መ. 21:12

9:9 መ. 18:10

9:12 መ. 25:23

9:13 ሚል. 1:2

9:15 ከስ 33:19

9:17 ከስ 9:16

9:20 ኢሳ. 29:16፤ 45:9

9:25 ሆሳ. 2:23

9:26 ሆሳ. 1:10

9:27 ኢሳ. 10:22-23

9:29 ኢሳ. 1:9

9:33 ኢሳ. 28:16

© 2025 TWFTW