- 2ቆሮንቶሳ
- <
- 9
- >

9
አማንዛ አሳይስ ከሴዝ ሚሸ
1 አማንዛ አሳይስ ከስዛ ሚሽያባጋ ታ ይንትስ ጻፎዳይስ ኮሾያ። 2 ይ ማዶዳይስ ሎእꬅ አሞትዛና ታ ኤርዛ። ይ አካያ አሳይ፥ ዝቅነበረፕ አይኪ ማዶዳይስ ጊግንቴዛና ታኒ ማቃዶና አሳይስ ዶና ኩንꬅ ኦዴዛ። ይ ግታ አማይካ ኡንታፕ ጋምታ ደንꬅꬄዛ። 3 Ꮊ ኦሳይድ ይንታል ኑ ጬቅንትዛ ጬቃይ ጨረ ማቃማይ ጋርክ ቲና ይ ባጋ ታ ኦዴዛይ ጋርክ ይ ጊግንቲ ናጎዳይ ጋርክ Ꮊ እሽታ ይንትኮ ኪቴዛ። 4 ማቃዶና አሳይ ታራ ይኢ፥ ይ ጊግንተካዝን፥ ደንግኮ፥ ኑ ይንታል ዬላቶዳ፤ ማ ይ ኑፐ ኣꬎ ዬላቶዳ። 5 የይ ግሾስ፥ Ꮊ እሽታይ ታፕ ቲናቲ ይንትኮ Ꮊንጊ፥ ይ እንጎድ ጌዝ እሞ ቲናቲ ጊግሶድ ጋርክ ታ ኡንታን ኪቴዛ። ታኒ ሄሎዳር ያ እማይ ጊጊ በትዛ። የ ዎደ የ ኬሃትꬃር እማይ ዎልቃር ባዝን ዶሶር ማቄዛና ኤርስዛ።
6 ጽቃ ዘሬዛይ ጽቃ ሺሾዳ፤ ጋመ ዘሬዛይ ጋመ ቡጮዳ ዬግዛያ አካኮይታ። 7 ጾስ ኡፋይሳር እንግዛ አꬃ ዶስዛ ግሾስ ዎልቃር ዎይ ሞርኤር ባዝን ፐቲ ፐቲ አስ ፋ ዎዛናይር ቆፔዛይ ጋርክ ዶሶር እንጎዳይስ ቤዝዛ። 8 ኡባ ዎደ ኡባ ባዛር ይንታን ዳንዳእ ሎኦ ኦሶ ኡባይስ ፔሾዳይስ ይንትስ ግዶዳይ ጋርክ ጾሳይ ይንትስ ፋ አንጆ ጋንꬆዳ። 9 ጌሻ ማጻፋይድ፥
«ኤ ፋ ሻላ ማንቅታይስ ላሌዛ፤
ኤ ጽሎትꬃይ መꬍናስ የዝዛ»
ዬግዛ።ማዝ. 112:9 10 ዘርዛይስ ዘረꬅ፥ ማዳይስ ካꬃ እንግዛ ጎዳይ፥ ይ ዘርዝ ዘርꬃ ጋንꬂ እንጎዳ። ይ ጽሎትꬅ ኣፋካ ጋንꬆዳ።ኢሳ. 55:10
11 ጋመ አሳይ ይ እንግዛ እማ ኑፕ ኤኪ፥ ጾስ ጋላቶዳይ ጋርክ፥ ይ ኡባ ዎደ ጋንꬂ እንግዝታ ማቆዳይ ጋርክ ጾሳይ ይንታን ኡባ ባጋር ዱርሶዳ። 12 Ꮊ ይ እንግዛ እማይ አማንዛ አሳይ ፓጨ ኩንꬆ ኣዳ ባዝን አሳይ ጾሳ ጋላትዛ ኦገ ማቅዛ። 13 Ꮊ ይ ኦሳይ ይ አማና ኤርሲ ክርስቶሳ ዎንግለ ይ አማኔዛኔ ኤስ ኪትንቲ ይንትስ የዛ ባዝ ኡንታራኔ Ꮊንክታይር ሻክንቴዝ ግሾስ ኡባይ ጾሳ ቦንቾዳ። 14 ጾሳይ ይንትስ እንጌዝ ኣꬎ ኬሃትꬃይ ግሾስ ኡ ይንትስ ጾሳ ዎስታር ይንታን በአዳይስ ላሞትዛ። 15 ዛዋ ባ ጾስ እማይስ ጾሳይ ጋላትንቶ።

- 2ቆሮንቶሳ
- <
- 9
- >

9:9 ማዝ. 112:9

9:10 ኢሳ. 55:10

© 2025 TWFTW